Det Økonomiske og Sociale Udvalg udtalelse om "Kommissionens forslag til Europa-Parlamentets og Rådets direktiv om femogtyvende ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)"

(KOM(2002) 70 endelig - 2002/0040 (COD))

(2002/C 221/03)

Rådet for Den Europæiske Union besluttede den 28. februar 2002 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Sergio Colombo til ordfører. Sektionen vedtog sin udtalelse den 8. maj 2002.

Det Økonomiske og Sociale Udvalg vedtog på sin 391. plenarforsamling af 28.-29. maj 2002, mødet den 29. maj, enstemmigt følgende udtalelse.

1. Indledning

1.1. Det foreliggende direktivforslag er endnu en af de regelmæssige ajourføringer af punkt 29, 30 og 31 i direktiv 76/769/EØF, der forbyder markedsføring af de stoffer, der står opført på særlige lister, fordi de er klassificeret som kræftfremkaldende, mutagene eller reproduktionstoksiske.

1.2. I henhold til bestemmelserne i direktiv 94/60/EF er Kommissionen forpligtet til inden for en frist på seks måneder at fremsætte forslag til Europa-Parlamentet og Rådet om at føje de stoffer til listen, som i kraft af den nye videnskabelige indsigt påvises at have ovennævnte negative egenskaber. Direktivforslaget sigter mod en stadig bedre beskyttelse af EU-borgernes sundhed og mod at værne om det indre marked.

1.3. ØSU har afgivet udtalelse om de tidligere ændringer, senest i udtalelsen om "Farlige stoffer-KMR"(1). Der henvises til disse udtalelser for bemærkninger om de procedure- og implementeringsmæssige aspekter af de endelige beslutninger i disse regelmæssige ajourføringer.

1.4. Det skal fremhæves, at Kommissionen ser "ændringsproceduren", der indebærer en gradvis, regelmæssig ajourføring, som den eneste mulighed pga. den nuværende lovgivning.

2. Kommissionens forslag

2.1. Kommissionen foreslår på baggrund af de på nuværende tidspunkt tilgængelige oplysninger, at nedenstående stoffer føjes til de stoffer, der er opført i tillægget til punkt 29, 30 og 31 i bilag I til direktiv 76/769/EØF:

- 2 klassificeret som kræftfremkaldende i kategori 1

- 19 klassificeret som kræftfremkaldende i kategori 2

- 5 klassificeret som mutagene i kategori 2

- 1 klassificeret som toksisk i kategori 1

- 16 klassificeret som toksiske i kategori 2.

3. Generelle bemærkninger

3.1. ØSU finder det positivt, at Kommissionen på baggrund af bestemmelserne i direktiv 94/60/EF (om begrænsning af markedsføring og anvendelse af visse farlige stoffer og præparater) og bestemmelserne i direktiv 67/548/EØF (om tilnærmelse af lovgivning om klassificering, emballering og etikettering af farlige stoffer) fremsætter forslag til Europa-Parlamentet og Rådet om at tilføje nye stoffer til listen over klassificerede KMR 1 og 3-stoffer inden for den fastsatte frist på seks måneder.

3.2. ØSU finder forslaget om at tilføje de i punkt 2.1 omtalte stoffer til listen over stoffer, der er opført i tillægget til punkt 29, 30 og 31 i bilag I til direktiv 76/769/EØF, positivt og nødvendigt i relation til kræftbekæmpelse og nyttigt i relation til sikring af det indre marked.

3.3. Denne vurdering er baseret på de pt. tilgængelige oplysninger om disse stoffer og det faktum, at direktivet kun har begrænsede økonomiske og beskæftigelsesmæssige konsekvenser, at de pågældende stoffer kun anvendes i begrænset omfang, hvilket bl.a. skyldes, at virksomhederne er blevet rettidigt informeret om substitution af disse stoffer.

3.4. ØSU understreger vigtigheden af direktivforslaget, fordi det ud over at indføre nogle ensartede forskrifter for markedsføring af stoffer og præparater, der er klassificeret som kræftfremkaldende, mutagene eller reproduktionstoksiske, også styrker EU's strategi om at udvikle en række koordinerede politikker, der sigter mod effektivt at værne om og forbedre EU-borgernes levevilkår.

3.5. Hvad kræftbekæmpelse angår, understreger ØSU kraftigt, hvilket også er klart understreget i udtalelsen om "En handlingsplan for kræftbekæmpelse som led i indsatsen inden for folkesundhed",(2) at kræftdødeligheden i de seneste årtier er steget betydeligt i takt med befolkningens stigende aldring.

3.6. De nyeste tal viser således, at der er 1,5 millioner nye kræfttilfælde om året i EU og næsten en million årlige dødsfald som følge af kræft. Dødsfaldene er i stigende grad livsstils- og levevilkårsbetingede. ØSU understreger, at det er nødvendigt at iværksætte nogle positive aktioner, der kan bidrage til at ændre livsstilen, bl.a. gennem passende undervisningsinitiativer over for de skolesøgende.

4. Konklusioner

4.1. Stillet over for denne svøbe for det moderne samfund støtter ØSU det foreliggende direktivforslag, men understreger samtidig, at det er nødvendigt at komme ud af denne situation, hvor der ofte for sent gribes ind over for de nye problemer, og tage fat på at gennemføre det samlede revisionsprogram, der beskrives i hvidbogen om "Strategi for en ny kemikaliepolitik".(3) Hvidbogen bebuder i første omgang en undersøgelse af 30000 kemikalier. Dette vil betyde et virkeligt kvalitetsspring for produktionen, markedsføringen og brugen af kemikalier i EU.

4.2. ØSU slår derfor til lyd for en hurtig gennemførelse af det nye program, der skal lette overgangen fra den nuværende overvejende defensive strategi til en strategi, der bygger på det grundlæggende princip om forebyggelse, som følges af hvidbogens gennemførelsesprogrammer.

Bruxelles, den 29. maj 2002.

Göke Frerichs

Formand for

Det Økonomiske og Sociale Udvalg

(1) EFT C 311 af 7.11.2001.

(2) EFT C 393 af 31.12.1994.

(3) KOM(2001) 88 endelig.